ຄວາມວຸ້ນວາຍ ທີ່ເມືອງ Milwaukee ເບົາບາງລົງ ຫຼັງຈາກ ໄດ້ມີການປະທ້ວງ 2 ຄືນ
ຜູ້​ບັນຊາ​ການ​ຕຳຫຼວດ ຂອງ​ເມືອງ Milwaukee ທ່ານ Edward Flynn ​​ກ່າວ​ວ່າ ​ມີ​ການ​ປະ​​ເຊີນ​ໜ້າກັນ ຢ່າງ​​ແຮງ ​ໃນ​ວັນ​ຈັນ​ວານ​ນີ້ ​ແລະ​ພວກ​ເຈົ້າ​ໜ້າ​ທີ່ ​ໄດ້​ຈັບ​ກຸມ 6 ຄົນ.
ບັນດາເຈົ້າໜ້າທີ່ໃນເມືອງ Milwaukee ທາງພາກຕາເວັນຕົກຕອນກາງຂອງສະຫະລັດ ໄດ້ສະແດງຄວາມຫວັງຢ່າງລະມັດລະວັງໃນແລງວັນຈັນວານນີ້ ໃນການຫຼຸດຜ່ອນຄວາມ ເຄັ່ງຕຶງລົງ ຫລັງຈາກໄດ້ມີການປະທ້ວງເປັນເວລາສອງຄືນ ເພື່ອຕອບໂຕ້ຕໍ່ການສັງຫານຊາຍຜີວດຳໂດຍຕຳຫຼວດ ນັ້ນແມ່ນຄຳເວົ້າຂອງເຈົ້າຄອງກຳແພງ ເມືອງ Milwaukee ທ່ານ Tom Barrett ຜູ້ບັນຊາການຕຳຫຼວດຂອງເມືອງ ທ່ານ Edward Flynn ໄດ້ກ່າວວ່າ ໄດ້ມີການປະເຊີນໜ້າກັນຢ່າງແຮງຈຳນວນນຶ່ງໃນວັນຈັນວານນີ້ ແລະພວກເຈົ້າໜ້າທີ່ໄດ້ຈັບກຸມ 6 ຄົນ ນອກນັ້ນ ເຈົ້າໜ້າທີ່ ຍັງໄດ້ປະກາດຫ້າມອອກນອກເຮືອນໃນເວລາ 10 ໂມງແລງ ສຳລັບ ພວກຊາວໜຸ່ມທັງຫຼາຍ ການປະທ້ວງໄດ້ເລີ່ມຂຶ້ນ ໃນວັນເສົາທີ່ຜ່ານມານີ້ ຫຼັງຈາກທີ່ໄດ້ມີການສັງຫານທ້າວ Sylville Smith ໄວ 23 ປີ ຄືນທຳອິດແມ່ນຮ້າຍແຮງສຸດ ທີ່ເຮັດໃຫ້ທຸລະກິດຢ່າງນ້ອຍ 6 ຮ້ານຖືກທຳລາຍ ວັນອາທິດຜ່ານມານີ້ ໄດ້ມີການປະທ້ວງເພີ້ມຂຶ້ນ ແຕ່ວ່າບໍ່ແມ່ນລະດັບດຽວກັນ ໂດຍມີຊາຍໜຸ່ມ ໄວ 18 ປີ ຖືກຍິງ ໃນຂະນະທີ່ທຳການປະທ້ວງຢູ່ນັ້ນ ແລະພວກຕຳຫຼວດຫຼາຍຄົນ ກໍໄດ້ຮັບບາດເຈັບ ທ່ານ Flynn ໄດ້ ກ່າວວ່າ ທ້າວ Smith ໄດ້ແລ່ນໜີອອກຈາກລົດຫຼັງຈາກທີ່ໄດ້ຖືກສັ່ງໃຫ້ ຢຸດ ຊຶ່ງເຈົ້າໜ້າທີ່ໄດ້ອະທິບາຍວ່າ ພຶດຕິການແບບນີ້ຖືວ່າເປັນທີ່ຕ້ອງສົງໄສ ຜູ້ບັນຊາການຕຳຫຼວດ ໄດ້ກ່າວອີກຕື່ມວ່າ ຫຼັງຈາກທີ່ລາວໄດ້ແລ່ນໄປຫຼາຍໆແມັດແລ້ວນັ້ນ ທ້າວ Smith ໄດ້ແນປືນໃສ່ເຈົ້າໜ້າທີ່ ກ່ອນທີ່ຕຳຫຼວດ ໄວ 24 ປີ ຜູ້ຊຶ່ງເປັນຊາວຜີວດຳເຊັ່ນກັນ ໄດ້ຍິງລາວ ເຈົ້າຄອງກຳແພງ Barrett ໄດ້ກ່າວອີກຕື່ມວ່າ ເຈົ້າໜ້າທີ່ໄດ້ໃສ່ເສື້ອທີ່ຕິດຕັ້ງກ້ອງຖ່າຍແລະໄດ້ຖ່າຍເອົາເຫດການ ແລະພາບວີດີໂອນີ້ ຈະເປີດເຜີຍໃຫ້ສາທາລະນະຊົນຮູ້ ທ່ານໄດ້ກ່າວວ່າ ທ່ານໄດ້ເຫັນພາບບໍ່ເຄື່ອນໄຫວ ທີ່ສະແດງໃຫ້ເຫັນວ່າ ບໍ່ມີຄຳຖາມໃດໆເລີຍ ທີ່ວ່າຊາຍຜູ້ນັ້ນຖືປືນ ນາງ Kimberly Neal ເອື້ອຍຂອງທ້າວ Smith ໄດ້ບອກອົງການຂ່າວ AP ວ່າ ຄອບຄົວຂອງລາວ ຕ້ອງການທີ່ຢາກໃຫ້ຄະນະໄອຍະການ ທຳການຟ້ອງຮ້ອງຕຳຫຼວດທີ່ກ່ຽວຂ້ອງນີ້